รายงานจากคณะกรรมการตรวจสอบ

เรียน ท่านผู้ถือหุ้น บริษัท เอ็น.ซี.เฮ้าส์ซิ่ง จำกัด (มหาชน)

คณะกรรมการตรวจสอบประกอบด้วยกรรมการอิสระอย่างน้อย 3 ท่าน และอย่างน้อย 1
ท่านต้องมีความรู้ด้านบัญชีการเงิน
โดยกรรมการตรวจสอบต้องมีคุณสมบัติเป็นอิสระตามประกาศตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ
และมีวาระดำรงตำแหน่งคราวละ 3 ปี
คณะกรรมการตรวจสอบได้รับการแต่งตั้งจากที่ประชุมวิสามัญผู้ถือหุ้นครั้งที่ 3/2546 เมื่อวันที่ 7
พฤศจิกายน 2546 ประกอบด้วย

1. รศ. มานพ พงศทัต ประธานคณะกรรมการตรวจสอบ

2. นายสุธรรม ชัชวาลวงศ์ กรรมการตรวจสอบ

3. นายกอบศักดิ์ พงศ์พนรัตน์ กรรมการตรวจสอบ

การปฏิบัติหน้าที่ของคณะกรรมการตรวจสอบ เป็นองค์ประกอบหนึ่งที่เป็นอิสระ
เพื่อให้บริษัทมีการกำกับดูแลกิจการที่ดี
ซึ่งเป็นสิ่งสำคัญต่อการดำเนินธุรกิจให้มีการเจริญเติบโตอย่างยั่งยืนและเพิ่มมูลค่าต่อผู้ลงทุนและให้ผลตอบแทนอย่างเป็นธรรมต่อผู้มีส่วนเกี่ยวข้องในการดำเนินธุรกิจของบริษัท
ในปี 2548 คณะกรรมการตรวจสอบได้มีการประชุมรายไตรมาสรวม 4 ครั้ง และนอกจากนี้
ยังมีการประชุมร่วมกับฝ่ายตรวจสอบภายในและฝ่ายบริหารระดับสูง
รวมถึงการประชุมหารือกับผู้เชี่ยวชาญเฉพาะด้าน ตามความเหมาะสม
ผลการปฏิบัติงานของคณะกรรมการตรวจสอบในสาระสำคัญ สรุปได้ดังต่อไปนี้

1.  สอบทานงบการเงินรายไตรมาส และงบการเงินประจำปี 2548
    ก่อนนำเสนออนุมัติต่อคณะกรรมการบริษัท เพื่อให้มั่นใจอย่างสมเหตุผลว่า
    รายงานทางการเงินของบริษัทฯ
    และบริษัทย่อยได้จัดทำขึ้นตามมาตรฐานการบัญชีที่รับรองโดยทั่วไปและมีการเปิดเผยข้อมูลอย่างเหมาะสมเพียงพอ
    นอกจากนี้ยังได้สอบทานการเปิดเผยรายการระหว่างกันของบริษัทฯ กับบริษัทย่อย
    และบริษัทร่วม รวมทั้งรายงานที่เกี่ยวโยงกัน ว่าเป็นรายการปกติทางธุรกิจการค้าโดยทั่วไป
    และสอดคล้องตามหลักเกณฑ์ที่ตลาดหลักทรัพย์แห่งประเทศไทยกำหนด

2.  พิจารณาและนำเสนอแผนการตรวจสอบประจำปี
    เพื่อกำกับดูแลงานตรวจสอบภายในให้เป็นไปตามแผนงานที่ได้รับอนุมัติ
    และให้มีการติดตามแก้ไข
    รวมถึงการพัฒนาระบบการควบคุมภายในอย่างเหมาะสมให้สามารถป้องกันหรือลดความเสี่ยงที่อาจจะเกิดขึ้น
    รวมทั้งติดตามการดำเนินการตามมติของคณะกรรมการตรวจสอบ และคณะกรรมการบริษัท

3.  สอบทานนโยบายและแนวทางการบริหารความเสี่ยง
    ตลอดจนการติดตามการจัดทำแบบประเมินการควบคุมภายในด้วยตนเอง
    ตามระเบียบคณะกรรมการบริษัท
    เพื่อให้มั่นใจอย่างสมเหตุสมผลว่าการควบคุมภายในของบริษัทฯ มีความเพียงพอ เหมาะสม
    และมีประสิทธิผล

4.  สนับสนุนส่งเสริมให้บริษัทมีการกำกับดูแลกิจการที่ดี จัดระบบบริหารความเสี่ยง
    สร้างวัฒนธรรมองค์กรตามข้อกำหนดจริยธรรม
    รวมถึงการพัฒนาระบบการบริหารคุณภาพอย่างต่อเนื่อง

5.  จัดทำรายงานการกำกับดูแลกิจการของคณะกรรมการตรวจสอบไว้ในรายงานประจำปีของบริษัท

6.  สอบทานการปฏิบัติตามกฎหมาย
    ว่าด้วยหลักทรัพย์และตลาดหลักทรัพย์แห่งประเทศไทยและกฎหมายอื่นที่เกี่ยวข้องกับธุรกิจของบริษัทฯ

7.  สอบทานการประเมินผลการปฏิบัติงานด้วยตนเอง
    ตามกฎบัตรของคณะกรรมการตรวจสอบที่ได้รับมอบหมายจากคณะกรรมการบริษัทฯ
    ตามแนวทางปฏิบัติที่ดีของตลาดหลักทรัพย์แห่งประเทศไทย

8.  พิจารณาคัดเลือกผู้สอบบัญชีและกำหนดค่าตอบแทน เพื่อเสนอต่อคณะกรรมการบริษัท
    และขออนุมัติจากที่ประชุมผู้ถือหุ้นแต่งตั้ง บริษัท สอบบัญชีธรรมนิติ จำกัด โดย นายพจน์
    อัศวสันติชัย หรือ นางสาวจันทรา ว่องศรีอุดมพร เป็นผู้สอบบัญชีของบริษัทฯ ประจำปี 2549

คณะกรรมการตรวจสอบมีความเห็นว่า บริษัทฯ
มีระบบการควบคุมภายในที่เหมาะสมเพียงพอและสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินโดยรวม

( รศ. มานพ พงศทัต )

  ประธานคณะกรรมการการตรวจสอบ